Valmistelun aikana esillä oli uuden turva-auttamispalvelun lisäämistä sosiaalihuoltolakiin. Palvelu olisi vastannut kentällä laajasti jo toteutettavaa turvapalvelua. Säännökset jätettiin kuitenkin pois esityksestä myöhempää jatkovalmistelua varten. Siitä huolimatta, että turva-auttamispalvelua koskeva sääntely ei tässä vaiheessa toteudu, palvelua voidaan järjestää kuten nykyisinkin sosiaalihuoltolaissa tarkoitettuna muuna palveluna. Sosiaalihuoltolain 14 §:n säännös muista palveluista on antanut kunnille mahdollisuuden järjestää myös muita kuin laissa erikseen mainittuja palveluja. Myös hyvinvointialueet voivat järjestää turva-auttamispalvelua sosiaalihuoltolain 14 §:n 2 momentin säännöksen nojalla muuna kotona asumista tukevana palveluna. Palvelusta voidaan periä asiakasmaksu asiakasmaksulain asumista tukevia palveluja koskevan 10 h §:n mukaisesti kuten nykyisinkin.
Eduskunnan sosiaali- ja terveysvaliokunta piti lakiesitystä koskevassa mietinnössään tärkeänä, että turvapalvelua voi toteuttaa myös muu kuin sosiaali- ja terveydenhuollon koulutuksen saanut henkilöstö tilanteissa, joissa tällainen koulutus ei ole tarpeen. Lakiesityksessä ehdotettiin alun perin, että palvelun laadun varmistamiseksi turva-auttamispalvelussa avun tarpeen arvioijan lisäksi myös avun antajan tulisi olla sosiaali- tai terveydenhuollon ammattihenkilö. Valiokunnan kanta on kuitenkin syytä ottaa toiminnan järjestämisessä ja valvonnassa huomioon jo tässä vaiheessa.